Komunikazzjoni mill-Kummissjoni lill-Parlament Ewropew u lill-Kunsill dwar il-metodu ta' produzzjoni tal-istatistika tal-UE : viżjoni għad-deċenju li ġej /* KUMM/2009/0404 finali */





[pic] | KUMMISSJONI TAL-KOMUNITAJIET EWROPEJ | Brussel 10.8.2009 KUMM(2009) 404 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-metodu ta' produzzjoni tal-istatistika tal-UE: viżjoni għad-deċenju li ġej KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-metodu ta' produzzjoni tal-istatistika tal-UE: viżjoni għad-deċenju li ġej 1 Introduzzjoni L-istatistika uffiċjali għandha rwol fundamentali fis-soċjetà tal-lum. Id-disponibilità ta' informazzjoni statistika imparzjali u oġġettiva hija essenzjali għal dawk kollha li jieħdu d-deċiżjonijiet. L-informazzjoni statistika hija fundamentali għat-trasparenza u l-aċċessibilità tad-deċiżjonijiet politiċi u l-istatistika uffiċjali għalhekk jirrappreżentaw benefiċċju pubbliku li jipprovdi bażi għat-tħaddim sew tas-soċjetà. Fuq il-livell tal-UE, l-Istatistika Ewropea saret dejjem aktar importanti għall-iżvilupp, l-implimentazzjoni, il-monitoraġġ u l-valutazzjoni tal-politiki tal-UE. L-Istatistika Ewropea għalhekk tikkostitwixxi kontribuzzjoni essenzjali għall-bini ta' kapaċità tal-informazzjoni meħtieġa għas-sostenn tal-għanijiet strateġiċi tal-UE u l-politiki bażiċi u l-istrumenti li jappoġġjawhom. L-istatistika Ewropea hija żviluppata, prodotta u mxerrda fuq il-bażi ta' standards uniformi u metodi armonizzati. L-Istituti Nazzjonali tal-Istatistika (INI) tal-Istati Membri jiġbru u jipproduċu dejta armonizzata li tinġabar mill-Eurostat biex tinbena statistika fil-livell tal-UE. Dan isir f'għadd ta' proċessi paralleli, pajjiż pajjiż u kategorija kategorija, billi jiġi segwit il-mudell tradizzjonali taċ-ċilindri. Dan il-mod ta' produzzjoni tal-istatistika, madankollu, ma għadux addattat għal kollox f'ambjent li qed jinbidel. Ir-Regolament il-ġdid dwar l-istatistika[1] jintroduċi Sistema Statistika Ewropea (SSE), b'hekk jippermetti titjib tal-effiċjenza permezz ta' kollaborazzjoni sistematika bejn is-sħab fis-sistema. Il-Komunikazzjoni toffri viżjoni għal riforma tal-metodu ta' produzzjoni tal-istatistika Ewropea. Filwaqt li l-bidliet proposti se jaffettwaw is-sistemi ta' produzzjoni tas-SSE bħala unità, huma jirrispettaw bis-sħiħ il-prinċipju ta' sussidjarjetà. Barra minn hekk, billi xi Stati Membri diġà bdew jimplimentaw xi wħud minn dawn il-bidliet, wieħed mill-għanijiet tal-Komunikazzjoni preżenti hija li tikkoordina l-isforzi tagħhom biex jevitaw id-duplikazzjoni ta' xogħol u jiġu sfruttati sinerġiji kemm jista' jkun. It-taqsima li jmiss tippreżenta ħarsa ġenerali tal-mod ta' kif tiġi prodotta l-istatistika Ewropea bħalissa fuq il-bażi tal-mudell taċ-ċilindri. It-Taqsima 3 tiddeskrivi l-bidliet li jinsabu wara l-proposta attwali biex jiġi jitfassal mill-ġdid il-metodu ta' produzzjoni tal-istatistika fl-UE. It-Taqsima 4 tanalizza l-konsegwenzi ta' dawn il-bidliet għall-arkitettura tan-negozju tas-SSE, u tippreżenta l-metodu tas-sistemi Ewropej tal-istatistika bħala alternattiva għal dik attwali. It-Taqsima 5 tiddiskuti xi sfidi politiċi u ta' ġestjoni iżda tirriżulta mill-implimentazzjoni tal-mudell ġdid, kemm għall-INI u kemm għall-Eurostat. Finalment, it-Taqsima 6 tippreżenta l-passi li jmiss għall-implimentazzjoni tal-viżjoni strateġika spjegata f'din il-Komunikazzjoni. 2 Is-sitwazzjoni bħalissa: il-mudell taċ-ċilindri awmentat Għal ħafna għexieren ta' snin, il-produzzjoni tal-istatistika Ewropea kienet ibbażata fuq mudell fejn l-INI ta' kull Stati Membru individwali jipproduċi l-istatistika nazzjonali tiegħu f'kategorija partikolari. Sabiex tiġi garantita l-komparabilità u l-konsistenza fost id-dejta tal-Istati Membri kollha, ir-riżultat mill-INI huwa armonizzat skont standards miftehma. L-istatistika prodotta mill-INI individwali tinġabar mill-Eurostat biex ikun hemm totali Ewropej. KAXXA 1: L-iżvilupp tas-sistema ta' produzzjoni tal-istatistika Ewropea ta' bħalissa * Il-produzzjoni tal-istatistika Ewropea bdiet bil-ħolqien tal-Komunità Ewropea tal-Faħam u l-Azzar (KEFA) fil-bidu tas-snin 50. Dan wassal għar-rekwiżit li jkun hemm tagħrif kwantitattiv u kwalitattiv biex id-diskussjonijiet politiċi jkunu bbażati fuqhom rigward is-suq uniku għall-faħam u l-azzar. Sabiex ikun hemm dejta komparabbli għas-sitt Stati Membri, huwa importanti li tinġabar statistika ġdida armonizzata, separata minn statistika nazzjonali li kienu jsiru biċċa biċċa u kienu neqsin mill-komparabilità. L-armonizzazzjoni tal-metodi kienet it-twaqqif tal-istatistika Ewropea. Għal bosta deċenji, il-produzzjoni tal-istatistika Ewropea kienet tikkonsisti fil-ġbir ta' dejta disponibbli fl-Istati Membri, b'hekk tiżgura l-komparabilità ta' kunċetti, definizzjonijiet u metodi. It-Trattat ta' Ruma dwar il-Komunità Ekonomika Ewropea (KEE) kien il-bidu tal-leġiżlazzjoni Ewropea dwar l-istatistika, li l-bażi tagħha tinsab fl-Art. 213 (li mbagħad sar l-Art. 284). Madankollu, il-metodu ta' ħidma dominanti baqa' primarjament ibbażat fuq ir-rieda tajba u l-kooperazzjoni bejn l-Eurostat u l-Istituti Nazzjonali tal-Istatistika (INI), li jirriżulta fi ġbir volontarju tad-dejta bbażat fuq hekk imsejħa "ftehimiet ta' rġulija". Qabel is-snin 90, ftit kien hemm atti ġuridiċi statistiċi, u dawn kienu kkonċentrati f'dawk l-oqsma fejn kienu jeżistu politiki tal-Kummissjoni ġenwini: agrikultura u kummerċ estern. Sa mill-1990, ċerti politiki Ewropej saru bbażati direttament fuq l-istatistika, bl-iktar eżempju ta' nota minn dawn ikun il-kriterji ta' konverġenza għall-UEM tat-Trattat ta' Maastricht. Dan l-iżvilupp kien ta' kontribut enormi għall-espansjoni iktar ġenerali tal-leġiżlazzjoni statistika. Madankollu, l-essenza tal-produzzjoni tal-istatistika Ewropea baqgħet dak li kienet fl-imgħoddi: L-INI jiġbru u jipproduċu dejta armonizzata li tinġabar mill-Eurostat biex tinbena statistika fil-livell tal-UE. L-approċċ baqa' jiġi "awmentat": il-livell Ewropew żdied mal-livell nazzjonali. Ir-Regolament dwar l-Istatistika Ewropea** jenfasizza l-bżonn għat-tisħiħ tal-kooperazzjoni fis-SSE, eż. permezz tal-introduzzjoni tal-prinċipju ta' effettività fl-infiq (Art. 2 (f)), il-Kumitat tas-Sistema Statistika Ewropea (l-Art. 7), netwerks kollaborattivi (Art. 15), u approċċ Ewropew għall-istatistika (l-Art. 16). B'mod ġenerali, inbdiet il-fażi li jmiss għall-istatistika uffiċjali fl-Ewropa. Il-Metodu tas-Sistemi għall-Istatistika Ewropew għandu l-mira li jirrealizza l-intenzjonijiet tal-liġi, jiġifieri li tiddaħħal "sistema" li tagħmel użu mill-kooperazzjoni u l-istandardizzazzjoni kemm jista' jkun filwaqt li jiġi rispettat il-prinċipju ta' sussidjarjetà. _________________ * Din il-kaxxa tieħu minn De Michelis, Alberto u Alain Chantraine, Memoirs of Eurostat, il-Lussemburgu, 2003 ** Ir-Regolament (KE) Nru 223/2009 tal-Parlament Ewropew u l-Kunsill tal-11 ta' Marzu 2009 dwar l-Istatistika Ewropea Fi ħdan kull INI , il-produzzjoni tal-istatistika topera permezz tal-varji linji ta' produzzjoni jew proċessi tal-kategoriji statistiċi differenti. Il-proċessi kollha ta' produzzjoni ta' uffiċċju statistiku jissejjaħ l-arkitettura tan-negozju tiegħu. Fil-preżent, l-arkitettura tan-negozju tal-parti l-kbira tal-INI tal-UE għadha bbażata primarjament fuq mudell taċ-ċilindri tal-prodotti. F'mudell bħal dan kull ċilindru ta' prodott jikkorrispondi għal kategorija speċifika tal-istatistika mas-sistema ta' produzzjoni korrispondenti. Għal kull kategorija, il-proċess ta' produzzjoni kollu mit-tfassil tal-istħarriġ dwar il-ġbir ta' dejta u l-ipproċessar tat-tixrid issir indipendentement minn kategoriji oħra, u kull wieħed minnhom għandu l-fornituri tad-dejta u l-gruppi tal-utenti tiegħu. Sabiex jipproduċu statistika Ewropea , l-Eurostat tiġbor id-dejta li tiġi minn INI individwali ukoll skont iż-żona. L-istess mudell taċ-ċilindri tal-prodotti b'hekk jeżisti fl-Eurostat, fejn id-dejta armonizzata f'kategorija statistika partikolari jinġabru biex jipproduċu statistika Ewropea f'dik il-kategorija. L-approċċ tradizzjonali għall-produzzjoni tal-istatistika Ewropea bbażata fuq il-mudell taċ-ċilindri jista' għalhekk jissejjaħ mudell taċ-ċilindri "awmentat", minħabba li l-livell Ewropew jiżdied mal-livell nazzjonali. Il-mudell taċ-ċilindri huwa r-riżultat ta' proċess storiku twil fejn l-istatistika f'kategoriji individwali żviluppaw indipendentement minn xulxin. Dan għandu għadd ta' vantaġġi: il-proċessi ta' produzzjoni huma addattati l-aħjar għall-prodotti korrispondenti; huwa flessibbli minħabba li jista' jaddatta malajr għal bidliet relattivament minuri fil-fenomeni li jiddeskrivu d-dejta; huwa qiegħed taħt il-kontroll tal-maniġer tal-kategorija u jirriżulta f'arkitettura ta' negozju b'riskju baxx, billi problema f'wieħed mill-proċessi ta' produzzjoni normalment ma għandhiex taffettwa l-bqija tal-produzzjoni. Minn perspettiva Ewropea huwa għandu l-vantaġġ li jista' jiġi ttrattat b'Regolament speċifiku u relattivament limitat. Madankollu, il-mudell taċ-ċilindri għandu wkoll għadd ta' żvantaġġi. L-ewwel nett, huwa jimponi piż kbir bla bżonn fuq min iwieġeb. Minħabba li l-ġbir ta' dejta f'kategoriji differenti jsir b'mod indipendenti u mhux koordinat, min iwieġeb jiġi mistoqsi l-istess informazzjoni iktar minn darba (ara l-Kaxxi 2 u 3). It-tieni, il-mudell taċ-ċilindri mhux addattat sew biex jiġbor id-dejta dwar il-fenomeni li jkopru dimensjonijiet multipli, bħall-globalizzazzjoni jew il-bdil fil-klima. Fl-aħħar nett, dan il-mod ta' produzzjoni huwa ineffiċjenti ħafna u għali, billi ma jagħmilx użu mill-istandardizzazzjoni bejn l-oqsma u l-kollaborazzjoni bejn l-Istati Membri. Xogħol żejjed u xogħol doppju, sew fl-iżvilupp, sew fil-produzzjoni u sew fil-proċessi ta' tqassim huma inevitabbli. Dawn l-ineffiċjenzi u l-ispejjeż għall-produzzjoni ta' dejta nazzjonali jiġu amplifikati b'mod ulterjuri fir-rigward tal-ġbir u l-integrazzjoni ta' dejta reġjonali, li huma indispensabbli għat-tfassil, il-monitoraġġ u l-valutazzjoni ta' wħud mill-politiki tal-UE. Il-mudell taċ-ċilindri "awmentat" [pic] 3 Bidliet fl-ambjent tan-negozju SSE Kull żvilupp fil-qasam tal-istatistika huwa ddeterminat minn żewġ muturi ewlenin: min-naħa l-bżonn li jiġu ttrattati bżonnijiet ġodda u emerġenti, u min-naħa l-oħra l-bżonn li jitnaqqas il-piż minn fuq min iwieġeb, kif ukoll l-ispejjeż għall-produzzjoni tal-istatistika. Barra minn hekk, iċ-ċirkostanzi fejn l-istatistika jkunu prodotti wara l-iżviluppi fit-teknoloġija tal-informazzjoni. L-ewwel nett, rekwiżiti ġodda għall-istatistika se jkomplu jiżdiedu f'termini kemm ta' kwantità u kemm ta' kwalità. Fl-oqsma kollha tal-istatistika, l-informazzjoni hemm bżonn li tkompli tikber. L-utenti għandhom bżonn dejjem iktar dejta integrata u konsistenti, billi l-fenomeni li qed jitkejlu qegħdin isiru iktar kumplessi u interrelatati. Qegħdin jemerġu temi ġodda, bħall-globalizzazzjoni, il-bdil fil-klima, il-popolazzjonijiet li qegħdin jixjieħu, l-effiċjenza fl-enerġija eċċ. Fattur komuni ta' ħafna minn dawn huwa li jirriflettu bosta fenomeni bażi interrelatati u dipendenti fuq xulxin. B'hekk, mudell taċ-ċilindri fejn statistiki f'kategoriji differenti jkunu prodotti indipendentement minn xulxin huwa addattat ħażin biex iservi r-rekwiżiti politiċi għal settijiet ta' dejta integrati. It-tieni, is-simplifikazzjoni u t-titjib tal-ambjent regolatorju għan-negozji u ċ-ċittadini tal-UE huma prijorità li ilha ż-żmien għall-Kummissjoni. Fil-qasam tal-istatistika, l-approċċ u l-pjan ta' ħidma strateġiċi stabbiliti fil-Komunikazzjoni tal-Kummissjoni dwar it-tnaqqis tal-piż tar-rispons, is-simplifikazzjoni u l-iffissar ta’ prijoritajiet fil-qasam ta’ l-istatistiċi tal-Komunità[2] kienet milqugħa mill-Kunsill. L-implimentazzjoni tagħha mxiet sew, b'mod partikolari fil-qasam tan-negozju u l-istatistika tal-kummerċ bl-adozzjoni tal-programm MEETS[3] u r-reviżjoni tar-Regolament Intrasat[4]. Xogħol fil-qasam tat-tnaqqis tal-piż se jkompli fil-ġejjieni prevedibbli u se jkollu jiġi estiż għal kategoriji statistiċi oħra. Kif diskuss fit-taqsima ta' qabel, wieħed mill-iżvantaġġi ewlenin tal-mudell taċ-ċilindri huwa preċiżament li jimponi piż kbir fuq min iwieġeb. Din hija raġuni oħra għalfejn il-mudell taċ-ċilindri għandu jiġi rrikonsidrat. It-tielet, għodod ġodda tal-ICT ikomplu jiġu żviluppati sabiex itejbu l-effiċjenza, inaqqsu l-piż, u jsaħħu l-kwalità statistika. Hekk kif teknoloġiji ġodda jsiru disponibbli, hemm xewqa ċara li l-użu tagħhom jiġi massimizzat u l-metodi statistiċi jiġu ingranati lejhom. Forom ġodda ta' komunikazzjoni mal-utenti u l-prodotturi bħall-web 2.0, kif ukoll żviluppi oħra ġodda fit-teknoloġija tal-informazzjoni, x'aktarx li jirriżultaw f'bidliet profondi fil-kanali ta' komunikazzjoni u l-immaniġġjar tad-dejta u l-ħażna tagħhom. Il-kumpilazzjoni ta' dejta li ġejja mill-INI diġà qiegħda ssir dejjem iktar interattiva permezz ta' tennijiet ta' kunsinni u validazzjoni ta' dejta, li permezz tagħhom qed titjieb il-kwalità tal-istatistika. Dawn il-fatturi se jkollhom jiġu riflessi kemm fil-proċess ta' disseminazzjoni u kemm f'tal-produzzjoni. Barra minn hekk, bħala riżultat ta' dawn l-iżviluppi l-produzzjoni tal-istatistika sreat iktar integrata, mhux biss fl-ekonomija imma fis-soċjeta kollha kemm hi. L-iżvilupp, il-produzzjoni u d-disseminazzjoni ta' statistika uffiċjali għandha għalhekk tiġi addattata għall-kundizzjonijiet tas-"soċjetà tal-għarfien". Għal darb'oħra, il-mudell taċ-ċilindri ma jidhirx li huwa addattat għal dawn l-iżviluppi. Dawn il-kunsiderazzjonijiet kollha jwasslu għall-konklużjoni li l-mudell taċ-ċilindri ma għadux adatt għaċ-ċirkostanzi tal-lum, u jrid jinbidel b'alternattiva aħjar. L-intenzjoni ewlenija u d-direzzjoni strateġika ta' din il-ktiba ta' viżjoni hija li titjieb l-effiċjenza tal-produzzjoni statistika. Addattament permanenti biss tal-protafoll tal-prodotti u s-servizzi tagħha permezz tal-innovazzjoni u l-iżviluppi l-ġodda jista' jiggarantixxi li s-SSE tkun tista' tkompli jkollha rwol rilevanti fit-teħid tad-deċiżjonijiet fil-ġejjieni. Politika ta' effiċjenza tippermetti lis-SSE tlaħħaq mal-kunflitt bejn bżonnijiet ta' informazzjoni dejjem jiżdiedu fuq naħa u l-limiti tar-riżorsi fuq in-naħa l-oħra. Kaxxa 2: L-impatti għaċ-ċittadini u l-amministrazzjonijiet Iċ-ċittadini ma jiġux mistoqsija regolarment biex iwieġbu kwestjonarju mill-istatistika uffiċjali: Stħarriġiet tal-familji normalment jaħdmu b'kampjuni żgħar ħafna. Ċensimenti tal-popolazzjoni tradizzjonalment isiru darba kull 10 snin biss. Ċerti avvenimenti ta' matul il-ħajja (eż. it-twelid, li tmur l-iskola, inċident, irtirar) iwasslu għal reġistrazzjoni speċifika fl-istatistika demografika u soċjali. Madankollu, din l-istatistika normalment tkun prodotta bl-użu tas-sorsi mill-amministrazzjonijiet, is-sistema tal-edukazzjoni jew tas-saħħa. Madankollu, ottimizzazzjoni tal-istatistika permezz tal-integrazzjoni u l-użu miżjud ta' sorsi amministrattivi huwa għan importanti. Rieda dejjem tonqos biex jitwieġbu l-istħarriġiet statistiċi diġà wasslet għal soluzzjonijiet innovattivi u sempliċi għar-rawnd li jmiss taċ-ċensimenti tal-popolazzjoni fl-2010/11. Issa huwa essenzjali li nipproċedu fuq dik it-triq u li naħsbu fi tfassil mill-ġdid tal-istatistika Ewropea soċjali u tal-popolazzjoni għaż-żmien ta' wara dawn iċ-ċensimenti. Jekk id-dejta miġbura għal finijiet statistiċi tkun dejta personali, li jfisser kwalunkwe tagħrif relatat ma' persuna fiżika identifikata jew identifikabbli, il-leġiżlazzjoni rilevanti għall-protezzjoni tad-dejta għandha tkun applikabbli fis-sħiħ u d-dejta għandha, fil-prinċipju, tkun anonimizzata qabel ipproċessar ulterjuri għal użu statistiku. Prekundizzjoni essenzjali għal soluzzjonijiet fattibbli f'dan il-qasam se tkun li l-bżonnijiet ta' protezzjoni tad-dejta kif riflessi fil-leġiżlazzjoni rilevanti tal-UE[5] għandhom ikunu inkorporati. Barra minn hekk, se jkun essenzjali li jiġi żgurat li rekwiżiti statistiċi (definizzjonijiet, fluss ta' dejta, aċċess għad-dejta) jkunu rispettati mis-sorsi amministrati. 4 Konsegwenzi għall-arkitettura tan-negozju SSE: il-metodu tas-sistemi Ewropew għall-istatistika Fil-livell tal-Istati Membri L-istrateġija li tittratta l-bidliet ta' hawn fuq hija bbażata fuq approċċ olistiku, iktar milli wieħed frammentat, u timplika li l-mudell taċ-ċilindri jinbidel b'mudell integrat. Il-bosta żvantaġġi tal-mudell taċ-ċilindri msemmija fit-Taqsima 2 jistgħu jiġu adegwatament evitati permezz tal-integrazzjoni ta' settijiet ta' dejta u billi d-dejta tiġi kkombinata minn sorsi differenti. Fil-livell tal-INI, statistika f'kategoriji speċifiċi ma jibqgħux jiġu prodotti indipendentement minn xulxin; minflok huma jiġu prodotti bħala partijiet integrati tas-sistemi ta' produzzjoni komprensivi (l-hekk imsejħa l-approċċ tal-maħżen tad-dejta) għal għenieqed ta' statistika. Dawn is-sistemi jkunu bbażati fuq infrastruttura (teknika) komuni, huma japplikaw kemm jista' jkun softwer standardizzat, u jagħmlu użu mis-sorsi ta' dejta kollha disponibbli li jkunu xierqa fil-kwalità. Għal dik il-fini, hemm bżonn li jiġi investigat kif jista' jingħaqad it-tagħrif minn sorsi differenti u sfruttat għal finijiet differenti, eż. bl-eliminazzjoni ta' differenzi metodoloġiċi, billi l-klassifikazzjonijiet statistiċi jsiru uniformi, eċċ. Bħala soluzzjoni ottimali, ikun effiċjenti ħafna għall-Istati Membri li joħolqu netwerk ta' bażijiet ta' dejta, li minnhom ikun jista' jiġi estratt kwalunkwe tagħrif rilevanti. Kif inhi, soluzzjoni tista' tiġi implimentata fis-sħiħ biss fit-tul; huwa propost li d-dejta tingħaqad fil-livell ta' mikrodejta għall-medda medja taż-żmien. It-tagħqid ta' mikrodejta huwa għodda importanti għall-fini ta' tnaqqis tal-piż, imma wkoll biex ikun hemm settijiet ta' dejta komparabbli. Dan il-proċess għandu jagħti wkoll opportunità biex titkabbar u tiġi sfruttata aħjar l-informazzjoni tal-istatistika li hija disponibbli fil-livell reġjonali u għalhekk għandu jikkontribwixxi b'mod sinifikanti biex itejjeb l-ambitu u l-kwalità tad-dejta reġjonali. Fil-medda l-qasira ta' żmien, il-kooperazzjoni mill-qrib fis-SSE, kif ukoll it-twaqqif u l-iżvilupp ta' strutturi, għodod u proċessi konġunti permezz ta' netwerks kollaborattivi, għandu jqiegħed lill-arkitettura tan-negozju tas-SSE fit-triq it-tajba lejn il-miri fit-tul. Kaxxa 3: Implikazzjonijiet għan-negozji Li ġej huwa eżempju ta' sitwazzjoni tal-agħar każ mill-ħajja reali li rriżulta mill-mudell ta' produzzjoni ta' bħalissa. Kumpanija b'200 persuna impjegata tipproduċi l-partijiet għall-industrija awtomobilistika. Fil-bidu ta' kull sena hija tibgħat żewġ stħarriġiet użati għall-Istatistika Strutturali tan-Negozju. Dawn ikopru l-fatturat, ix-xiri ta' oġġetti u servizzi, iż-żejjed mill-operat, l-impjiegi, spejjeż tal-persunal u investimenti. Hija tibgħat ukoll dejta dwar l-użu minnha tal-enerġija għall-istatistika tal-enerġija. Hija tirrapporta kull xahar dwar il-kummerċ tagħha fl-UE (Intrastat) fil-valur u fil-volum. Hija tibgħat ukoll rapporti kull xahar dwar ix-xejriet tan-negozju għall-istatistika fil-medda l-qasira ta' żmien (fatturat, impjiegi, ordnijiet ġodda). Hija tirrapporta kull xahar dwar il-produzzjoni tal-merkanzija tagħha fil-valur u fil-volum. Għal kull ġabra separata ta' dejta, hija jkollha tipprovdi l-istess tagħrif dwar ċerti fatturi bażiċi tal-kumpanija bħall-fatturat. F'sistema integrata, ħafna minn din id-dejta tista' tinkiseb minn dejta amministrattiva eżistenti u/jew estratta direttament mill-kontijiet tal-kumpanija. Għall-bqija, stħarriġ wieħed kull xahar għandu jkun biżżejjed biex jinġabar it-tagħrif li ma jistax jinġabar mod ieħor. Il-mudell integrat huwa bbażat fuq il-fatt li l-gvernijiet jiġbru dejta għal ħafna finijiet mhux statistiċi, bħal taxxa u politiki tas-suq tax-xogħol. Kisbiet fl-effiċjenza jistgħu jinkisbu bl-użu mill-ġdid ta' din id-dejta amministrattiva għal finijiet statistiċi. Hekk ukoll dejta minn sorsi (esterni) oħra jistgħu jikkontribwixxu għal dan, eż. permezz tal-użu ta' fornituri privati tat-tagħrif jew l-użu dirett ta' dejta tal-kontabilità minn kumpaniji. Imma hemm bżonn ta' sforzi li jiżguraw il-kwalità tad-dejta, għax spiss id-dejta amministrattiva u dejta esterna oħra ma jkunux disponibbli fil-forma meħtieġa għall-istatistika. Kaxxa 4: L-għaqda tad-dejta tal-istħarriġ mad-dejta amministrattiva L-Istħarriġ Ewropew tal-Forza tax-Xogħol (IFX) huwa l-bażi għall-kalkolu taċ-ċifri armonizzati tal-qgħad. L-IFX jipprovdi direttament l-estimi ta' kull kwart ta' sena. Dawn huma kompletament komparabbli madwar l-Istati Membri billi huma prodotti bl-użu ta' kunċetti maqbula tal-Organizzazzjoni Internazzjonali tax-Xogħol (ILO). Min ifassal il-politika, l-analisti u l-pubbliku ġenerali, madankollu, jeħtieġu dejta komparabbli dwar il-qgħad ukoll bi frekwenza ta' kull xahar. Filwaqt li għal xi ftit Stati Membri estimi bħal dawn ta' kull xahar jistgħu jinġiebu direttament mill-IFX, għall-ħafna mill-pajjiżi l-oħra dan mhux possibbli. Għal dawn tal-aħħar, l-Eurostat żviluppat metodu għall-produzzjoni ta' estimi ta' kull xahar billi tgħaqqad riżutati tal-IFX ta' kull kwart ta' sena u tagħrif ta' kull xahar dwar nies qiegħda rreġistrati. Dejta dwar nies qiegħda rreġistrati tiġi mill-amministrazzjonijiet nazzjonali tas-suq tax-xogħol. Dawn huma influwenzati minn regoli amministrattivi speċifiċi f'kull pajjiż. Filwaqt li l-livelli tagħhom, għalhekk, mhumiex komparabbli, il-bidliet tagħhom minn xahar għall-ieħor, madankollu, jistgħu jintużaw bħala indikatur għall-iżviluppi fil-medda l-qasira ta' żmien. Fil-metodoloġija tal-Eurostat, l-IFX jipprovdi l-punt ta' riferiment komparabbli għal kull kwart ta' sena għal-livelli ta' qgħad, li l-indikatur ta' movimenti fix-xahar ibbażati fuq dejta rreġistrata huwa marbut magħhom. B'dak il-mod, il-kombinazzjoni ta' riżultati tal-istħarriġ u d-dejta amministrattiva jippermettu rispons effiċjenti u malajr għall-bżonnijiet ta' tagħrif pubbliku. Fil-livell tal-UE Fil-livell Ewropew, hemm żewġ dimensjonijiet għall-mudell integrat: waħda orizzontali u waħda vertikali. Il-kombinazzjoni taż-żewġ dimensjonijiet tirriżulta fil- metodu tas-sistemi Ewropew il-ġdid għall-istatistika . Integrazzjoni orizzontali fil-livell Ewropew tkun simili għal dak li ġie deskritt għall-Istati Membri. L-abbandun tal-mudell taċ-ċilindri fl-INI jkollu l-implikazzjoni diretta li l-istatistika Ewropea wkoll ma tibqax tiġi prodotta skont il-kategorija imma similarment b'mod integrat. L- aspett vertikali tal-metodu integrat fil-livell Ewropew huwa magħmul minn żewġ elementi. L-ewwel nett, fl-azzjonijiet statistiċi individwali, għandhom jiġu żviluppati sinerġiji fi ħdan is-SSE. Strutturi, għodo u proċessi konġunti jistgħu jkunu stabbiliti jew żviluppati ulterjorment permezz ta' netwerks kollaborattivi , li jinvolvu kemm l-awtoritajiet statistiċi nazzjonali u kemm l-Eurostat. Kif previst fl-Art. 15 tar-Regolament dwar l-Istatistika Ewropea[6], dawn in-netwerks kollaborattivi bejn sħab tas-SSE se jiffaċilitaw l-ispeċjalizzazzjoni minn ċerti Stati Membri f'attivitajiet statistiċi speċifiċi għall-benefiċċji tas-SSE kollha kemm hi. Dan se jevita duplikazzjoni tax-xogħol u b'hekk iżid l-effiċjenza u jnaqqas il-piż bla bżonn ta' min iwieġeb. Il-mudell integrat [pic]It-tieni element jikkonċerna l- approċċ Ewropew għall-istatistika (l-Art. 16 dwar ir-Regolament dwar l-Istatistika Ewropea). L-idea bażi hi li li jkun hemm dejta ta' min jorbot fuqha fil-livell nazzjonali tkun kundizzjoni biżżejjed biex ikun hemm dejta kredibbli fil-livell aggregat Ewropew, iżda mhix kundizzjoni neċessarja. Jekk l-unika fini għad-dejta tkun li tipprovdi tagħrif fil-livell tal-UE, ma hemm l-ebda bżonn għal sett sħiħ ta' dejta nazzjonali, u għalhekk hemm potenzjal ta' gwadann fl-effiċjenza tas-sistema. Il-ġbir ta' kampjuni fil-livell tal-UE huwa approċċ possibbli biex dan il-gwadann ikun reali. F'oqsma fejn ma hemm l-ebda bżonn li jkun hemm dejta nazzjonali, il-ġbir ta' kampjuni tal-UE jista' jwassal għal piż imnaqqas fuq min iwieġeb, iktar puntwalità, u titjib fil-kwalità. L-approċċ Ewropew għall-istatistika jista' jinkludi wkoll il-produzzjoni tal-istatistika Ewropea bl-użu ta' kontribuzzjonijiet nazzjonali mhux ippubblikati jew kontribuzzjonijiet minn xi wħud biss mill-Istati Membri, kif ukoll l-użu ta' tagħrif parzjali b'tekniki ta' użu ta' mudelli. Fi ftit kliem: fil-livell tal-UE l-mudell integrat għall-produzzjoni tal-istatistika għandha żewġ dimensjonijiet: huwa jkopri kemm l-integrazzjoni orizzontali minn fost il-kategoriji statistiċi fil-livell tal-INI u l-Eurostat, u integrazzjoni vertikali li tkopri kemm il-livell nazzjonali u kemm il-livell tal-UE. Dan il-mudell għall-produzzjoni tal-istatistika Ewropea huwa msejjaħ il-metodu tas-sistemi Ewropew għall-istatistika. 5 Xi sfidi ta' politika u ta' ġestjoni 5.1 L-isfidi għas-SSE Bosta elementi tal-mudell integrat propost jimplikaw bidla fil-paradigma professjonali minn "min jiġbor id-dejta" għal "riutenti tad-dejta". Filwaqt li d-dejta miġbura permezz ta' metodi tradizzjonali huma taħt il-kontroll tal-istituti statistiċi, dan mhux il-każ għal dejta użata mill-ġdid, u dan iġib miegħu ċerti riskji: kunċetti u definizzjonijiet jistgħu jinbidlu mis-sidien tad-dejta, ċerti ġabriet ta' dejta jistgħu jitwaqqfu jew jiġu alterati, eċċ. Sabiex jiġi żgurat li jitqies l-interess leġittimu tal-istatistika, il-qagħda fejn jidħlu s-sidien ta' dejta użata mill-ġdid (amministraturi, regolaturi jew oħrajn) jistgħu jiġu kkunsidrati mill-ġdid u possibilment jitqawwew. Hemm sfidi konsiderevoli ta' natura teknika u metodoloġika. Standardizzazzjoni u inegrazzjoni ta' proċessi ta' produzzjoni separati formalment se jitolbu sforzi kbar u ġestjoni ta' bidla effettiva. It-tfassil mill-ġdid ta' sistema ta' produzzjoni bi grupp ta' madwar 30 produttur ikun fattibbli biss f'approċċ bi stadji u b'kollaborazzjoni intensiva. Barra minn hekk, il-valutazzjoni tal-kwalità tal-istatistika se jsir ħafna iktar kumpless. Pereżempju: miżuri ta' kwalità tradizzjonali (eż. żbalji fil-ġbir tal-kampjuni) jsiru ħafna inqas rilevanti hekk kif il-ġbir ta' dejta jagħmel inqas użu minn tekniki ta' ġbir ta' kampjuni. Għalhekk ikollha tiġi żviluppata metodoloġija ta' valutazzjoni tal-kwalità ġdida. It-tielet, l-arkitettura tan-negozju l-ġdida li se tirriżulta mill-introduzzjoni ta' dawn il-karatteristiċi innovattivi se jippermettu lis-SSE biex ittejjeb l-effettività kif ukoll l-effiċjenza tal-proċessi ta' produzzjoni. Madankollu hemm bżonn li din id-direzzjoni strateġika b'komunikazzjoni mtejba mal-utenti tkun ikkomplementata . It-tagħrif statistiku qatt ma kien awtoevidenti; kuntrarjament, għal ħafna utenti jirrappreżenta fenomeni tad-dinja reali bi grad għoli ta' astratt. Iktar ma l-produzzjoni statistika tkun ibbażata fuq metodoloġija kumplessa iktar ikun hemm bżonn li jiġu spjegati r-riżultati. Fiduċja fis-sistema statistika u l-perċezzjoni tal-kwalità tat-tagħrif statistiku huma relatati mill-qrib. Barra minn hekk, edukazzjoni bażika f'elementi statistiċi sempliċi jistgħu jgħinu għall-mitigazzjoni ta' tendenza ta' nuqqas ta' ftehim mal-pubbliku ġenerali ("illitteriżmu numeriku"). Bħala konsegwenza, l-orjentazzjoni tal-utent trid tkun il-prinċipju gwida fil-komunikazzjoni. Kaxxa 5: Modi ġodda ta' komunikazzjoni mal-utenti Statistics Explained hija għodda ġdida għad-disseminazzjoni ta' (meta)dejta permezz tal-websajt tal-Eurostat. Din se tieħu post pubblikazzjonijiet stampati u se tippermetti li dejta u metainformazzjoni jingħaqdu ma' testi ta' spjegazzjoni. B'hekk hija se tintegra pubblikazzjonijiet u bażijiet ta' dejta statistiċi. Statistics explained se tkun ibbażata fuq teknoloġija tat-tip Wiki Web 2.0 Il-kontenut se jinbena b'mod deċentralizzat mid-direttorat speċifiku għall-kategorija, filwaqt li r-responsabilitajiet ta' editjar fl-unità ta' disseminazzjoni se jkollhom il-mira ta' armonizzazzjoni u kwalità tajba. Diġà ġie żviluppat prototip u ppreżentat internament; l-ewwel verżjoni tista' tiġi offruta lill-pubbliku fit-tieni nofs tal-2009. Fl-aħħarnett, fil-livell tal-INI b'mod partikolari se jkun hemm bżonn li tiġi riveduta l-organizzazzjoni interna biex tiġi addattata għaċ-ċirkostanzi l-ġodda. Il-kwalifiki tal-persunal għandhom jaqblu mar-rekwiżiti l-ġodda (eż. f'termini ta' ħiliet teknoloġiċi u ta' komunikazzjoni). Persunal ġdid bi kwalifiki differenti jridu jkunu reklutati u l-persunal attwali se jkollu bżonn jipparteċipa f'taħriġ avvanzat. 5.2 Sfidi għall-Eurostat Hekk kif il-proċessi ta' produzzjoni statistika tas-SSE jsiru iktar kumplessi u integrati, l-Eurostat trid tirrikonsidra l-approċċ tagħha għall-iżgurar tal-kwalità fid-dimensjonijiet kollha tagħha. Matul bejn wieħed u ieħor l-aħħar deċenju, kien hemm tendenza kontinwa li l-ġbir tal-istatistika jiġi bbażat fi ħdan is-SSE fuq il-leġiżlazzjoni iktar milli fuq ftehimiet volontarji mal-Istati Membri. Din il-politika kienet immotivata parzjalment mix-xewqa tal-Istati Membri u tal-Eurostat li jkollha stqarrija espliċita tal-obbligi tal-Istati Membri biex jittrażmettu d-dejta, u parti biex jiżguraw il-kwalità tal-istatistika. L-approċċ legali kien ta' suċċess kbir fl-iżgurar tal-kwalità fid-dimensjonijiet kollha tagħha, inkluża l-komparabilità u l-kompletezza tal-istatistika tal-UE. Madankollu, hekk kif proċessi ta' produzzjoni jsiru iktar kumplessi u integrati, il-kwalità fil-ġejjieni se tkun żgurata b'kombinazzjoni ta' ġenerazzjoni ġdida ta' leġiżlazzjoni statistika flimkien ma' strumenti ġodda. L-implimentazzjoni tal-metodu tas-sistemi Ewropej għall-istatistika tinvolvi tliet komponenti. L-ewwel komponent tibqa' l-leġiżlazzjoni Komunitarja , li se tibqa' tkun l-iktar orjentata lejn il-produzzjoni u li jiġu ffissati standards minimi għall-produzzjoni tal-istatistika f'qasam partikolari. Konsegwenza ta' dan il-prinċipju tkun li ma għandu jkun hemm l-ebda appoġġ finanzjarju lill-Istati Membri talli jissodisfaw standards minimi bħal dawn. Il-proposti tal-Eurostat għal leġiżlazzjoni statistika Komunitarja tkun ifformulata b'tali mod li jippermetti u jippromwovi l-arkitettura emerġenti ta' sistemi ta' produzzjoni interdipendenti li tieħu minn sorsi multipli. Il-ġenerazzjoni l-ġdida ta' atti ġuridiċi statistiċi tittratta oqsma ta' statistika usa' milli kien fil-prattika sa issa, li tenfasizza l-użu ta' sorsi ta' dejta multipli, ta' metodi ta' ġbir ta' dejta innovattivi, tal-informazzjoni disponibbli fil-livell reġjonali u ta' kunċetti li jaqsmu minn kategorija għall-oħra. Ħafna mill-aspetti tekniċi tal-leġiżlazzjoni ma jkunux parti mill-qafas ġuridiku "bażiku" ta' kategorija statistika partikolari, imma jkunu stipulati f'leġiżlazzjoni implimentattiva. Dan iżid il-flessibilità tal-approċċ legali. Ta' min jinnota li l-approċċ legali propost huwa kompletament konformi mar-rakkomandazzjonijiet tar-Reviżjoni tal-Pari tal-Eurostat[7]. L-approċċ orjentat lejn il-produzzjoni tal-komponent legali tal-istrateġija jista' jkun ikkomplementat minn armonizzazzjoni tal-input permezz tal-użu ta' għodod komuni fi ħdan is-SSE. It-tieni komponent għalhekk jikkonċerna l-komplementazzjoni tal-armonizzazzjoni tal-prodott permezz ta' armonizzazzjoni tal-proċess permezz tal-promozzjoni tal-metodoloġiji bbażati fuq għodod komuni. Filwaqt li dan huwa rekwiżit għall-iżvilupp ta' sistemi iktar integrati, huwa jippermetti wkoll l-isfruttament komplet ta' sinerġiji u ekonomiji ta' skala. Madankollu, il-forniment ta' għodod metodoloġiċi u tal-ICT komuni għas-SSE kollha kemm hi, hu partikolarment diffiċli, billi r-responsabilità (u għalhekk anki l-ispejjeż) għall-iżvilupp ta' strumenti bħal dawn ikollhom jinqasmu bejn l-Eurostat u l-INI. L-istrateġija proposta b'hekk tipprevedi kontribut finanzjarju sinifikanti għal dan l-iżvilupp fil-livell tal-UE, li se jippermetti wkoll lill-Eurostat biex tidderieġi s-sistema fid-direzzjoni mixtieqa. Bosta forom ta' kollaborazzjoni madwar is-SSE kollha jistgħu jkunu mmobilizzati għal dan l-għan. Minnhom, ta' min isemmi n-netwerks ta' kollaborazzjoni SSE (ESSnet), li jikkonsistu fi proġetti mwettqa minn tim ta' istituzzjonijeit bil-mira li jiżviluppaw riżultati li jistgħu jintużaw mill-komunità SSE kollha. Il-proġetti ESSnet huma kkofinanzjati mill-Kummissjoni u l-istituzzjonijiet li jieħdu sehem. It-tielet komponent huwa l-promozzjoni ta' valuri komuni u l-qsim tal-għarfien minn madwar is-SSE. Il-komponent ġuridiku (li jiffissa l-minimu assolut) u l-komponent tekniku (li joffri l-aqwa għodod disponibbli) iridu jkunu kkomplementati minn komponent li jittratta mal-intelliġenza u l-għarfien li huma disponibbli fis-sistema, jiġifieri bil-kapital uman tas-SSE. Filwaqt li l-Kodiċi ta' Prassi għamel ħafna għall-promozzjoni ta' valuri komuni fi ħdan is-SSE, sa issa sar inqas dwar l-qsim tal-għarfien, minkejja li l-persunal imħarreġ f'metodoloġija identika huwa l-iktar li jippermetti l-komparabilità. Għalhekk huwa propost li tinħoloq faċilità reali Ewropea għar-riċerka u t-taħriġ fl-istatistika. Kaxxa 6: L-implikazzjonijiet għar-rwol tal-Eurostat fil-Kummissjoni Statistika għall-kummerċ internazzjonali fl-oġġetti bejn l-Istati Membri tal-UE u l-pajjiżi mhux tal-UE huma miġbura fuq il-bażi ta' dejta tad-dwana. Matul l-2008, saru konsultazzjonijiet estensivi bejn id-DĠ TAXUD u l-Eurostat dwar bidliet għall-ġejjieni għal dan il-ġbir ta' dejta b'konnessjoni ma' reviżjoni futura tal-Kodiċi tad-Dwana. Ir-riżultat kien ftehim bejn iż-żewġ DĠ li se jiżgura li bżonnijiet statistiċi jitqiesu fir-reviżjoni tal-Kodiċi tas-Dwana. Mingħajr ftehim bħal dan, kien ikun hemm riskju li minflok ikollha tinġabar dejta mill-istħarriġ, b'hekk jiżdied sew il-piż fuq in-negozji. Hekk ukoll f'kategoriji oħra, l-iktar b'riżultat tal-użu li żdied tad-dejta mhux mill-istħarriġiet, irid jiġi żgurat li l-interessi statistiċi jitqiesu meta jitfasslu mill-ġdid sorsi ta' dejta amministrattivi. Hemm bżonn ta' appoġġ politiku fl-ogħla livell sabiex ikun garantit li servizzi oħra tal-Kummissjoni jirrispettaw it-tħassib leġittimu tal-produtturi tal-istatistika. Barra minn hekk, il-bidliet fl-ambjent tan-negozju tas-SSE msemmija fit-Taqsima 3 rriżultaw f'taqliba kbira fis-sistema ta' governanza tas-SSE. Ir-Regolament il-ġdid dwar l-Istatistika Ewropea* jsaħħaħ il-missjoni tal-Eurostat. Flimkien mat-twaqqif ta' Bord Konsultattiv dwar il-Governanza Statistika Ewropea (BKGSE) u Kumitat Statistiku Konsultattiv Ewropew (KSKE), il-modernizzazzjoni tar-rekwiżiti legali tiġi kontribuzzjoni essenzjali lejn it-tisħiħ u l-komplementazzjoni tal-governanza tas-SSE. Il-governanza tjiebet ukoll f'dawn l-aħħar snin permezz tal-adozzjoni u l-implimentazzjoni sussegwenti tal-Kodiċi ta' Prassi tal-Istatistika Ewropew, li huwa element kruċjali ta' tip formalizzat u sistematiku ta' ġestjoni tal-kwalità. Filwaqt li mhumiex konsegwenza diretta tat-tfassil mill-ġdid tas-sistemi ta' produzzjoni tal-istatistika tal-UE, dawn l-iżviluppi rriżultaw bl-istess mod fl-estensjoni tal-missjoni tal-Eurostat lil hinn mis-sempliċi koordinament mal-INI. Minn banda, l-Eurostat se jkun meħtieġ jipprovdi servizz statistiku msaħħaħ lil entitajiet Komunitarji oħrajn (parir tekniku, kontrolli ta' kwalità); mill-banda l-oħra jkollha ssaħħaħ il-komunikazzjoni ma' dawn l-entitajiet Komunitarji biex jantiċipaw bżonnijiet statistiċi u jsaħħu l-użu ta' statistiċi eżistenti. Dan se jimplika l-bini ta' relazzjonijiet eqreb mas-servizzi tal-Kummissjoni mhux biss permezz ta' seduti annwali, imma wkoll permezz ta' attivitajiet analitiċi konġunti. Se jitwaqqaf netwerk tal-korrispondenti statistiċi tal-Kummissjoni għal din il-fini. __________ * Ir-Regolament (KE) Nru223/2009 tal-Parlament Ewropew u tal-Kunsill tal-11 ta' Marzu 2009 dwar l-Istatistika Ewropea 6 Lejn il-metodu tas-sistemi Ewropew il-ġdid għall-istatistika Huwa ċar li l-viżjoni dwar il-modernizzazzjoni tal-arkitettura tan-negozju fl-UE ppreżentata hawn fuq ma tistax tkun implimentata mill-Eurostat biss. Anzi, hija tikkonċerna sforz konġunt tas-sħab kollha tas-SSE, li kull wieħed minnhom għandu r-rwol partikolari tiegħu bir-rispett sħiħ għall-prinċipju ta' sussidjarjetà. Biex il-viżjoni tirnexxi, trid tkun appoġġjata minnhom. Għalhekk, huwa ta' importanza kbira li l-Eurostat tinvolvi lil sħabha fis-SSE fi stadju bikri tal-proċess. Sabiex dan isir, huwa propost li l-Eurostat tippreżentaha lill-Kumitat tas-SSE immedjatament mal-adozzjoni tagħha. Dan jimmira li l-INI jkunu s-sidien tal-proċess, inkella jkun hemm ir-riskju li jibqgħu limitati għal dawk l-elementi li jistgħu jiġu introdotti fil-livell tal-UE biss. Il-Kummissjoni se tfittex l-appoġġ ukoll tal-Parlament Ewropew u tal-Kunsill, li se jkunu kruċjali għall-implimentazzjoni b'suċċess tal-viżjoni proposta dwar il-modernizzazzjoni tal-arkitettura tan-negozju fl-UE. L-Istati Membri b'mod partikolari se jkunu involuti permezz tad-diskussjonijiet fil-Kunsill tal-ECOFIN. Billi saret tradizzjoni fl-aħħar ftit snin, f'Novembru l-Kunsill se jiddiskuti għadd ta' kwistjonijiet relatati mal-istatistika (l-hekk imsejjaħ pakkett statistiku), u l-proposta preżenti se tkun waħda mill-elementi tal-pakkett ta' din is-sena. Għalhekk, malli tiġi adottata mill-Kummissjoni, hija se tintbagħat lill-Kumitat Ekonomiku u Finanzjarju għad-diskussjoni. Barra minn hekk, hemm bżonn li partijiet interessati oħra jkunu parti mill-istrateġija. Gruppi ta' utenti jkollhom jiġu kkonsultati minn stadju bikri, minħabba li l-konsegwenza inevitabbli tal-aritettura tan-negozju l-ġdida se tkun li l-fatturi u anki l-kontenut tal-istatistika Ewropea jistgħu jiġu mibdula drastikament. Hemm bżonn li t-tħassib tagħhom jitqies fl-implimentazzjoni tal-bidla għall-arkitettura tan-negozju l-ġdida, u li jkun hemm tentattivi tajba biex jinkiseb il-kunsens tagħhom. Għalhekk, il-proposta se tintbagħat ukoll lill-KSKE. Sadanittant, l-isforzi għaddejjin biex jitfasslu mill-ġdid il-proċessi ta' produzzjoni li diġà nbdew se jkomplu. Dan jikkonċerna bosta inizjattivi bħar-razzjonalizzazzjoni tal-arkitettura tal-IT permezz tal-proġett taċ-Ċiklu tal-Ħajja tad-Dejta (ĊĦD), l-introduzzjoni ta' katina ta' produzzjoni iktar interattiva fuq il-bażi ta' soluzzjoni ta' "dejta fis-sors" permezz tal-proġett taċ-ċentru għaċ-Ċensimenti kif ukoll permezz taċ-Ċentri tad-Dejta Ambjentali, u t-tfassil mill-ġdid ta' statistika tan-negozju u l-kummerċ permezz tal-programm MEETS. [1] Ir-Regolament (KE) Nru 223/2009 tal-Parlament Ewropew u l-Kunsill tal-11 ta' Marzu 2009 dwar l-Istatistika Ewropea [2] Komunikazzjoni dwar it-tnaqqis tal-piż tar-rispons, is-simplifikazzjoni u l-iffissar ta’ prijoritajiet (COM(2006) 693). [3] Id-Deċiżjoni Nru 1297/2008/KE tal-Parlament Ewropew u tal-Kunsill tas-16 ta’ Diċembru 2008 dwar Programm għall-Modernizzazzjoni tal-Istatistika Ewropea tal-Intrapriża u l-Kummerċ (MEETS) [4] Ir-Regolament (KE) Nru 222/2009 tal-Parlament Ewropew u tal-Kunsill tal-11 ta' Marzu 2009 li temenda r-Regolament (KE) Nru 638/2004 fuq l-istatistiċi Komunitarji rigward il-kummerċ ta' merkanzija bejn Stati Membri, ĠU L 87 [5] Id-Direttiva 95/46/KE tal-24 ta’ Ottubru 1995 (ĠU L 281) u r-Regolament (KE) Nru 45/2001 tat-18 ta’ Diċembru 2000 (ĠU L 8) [6] Ara n-nota 1 ta' qiegħ il-paġna. [7] L-Istituti Statistiċi Nazzjonali kollha u l-Eurostat kienu suġġetti għal reviżjoni tal-pari matul l-2006-2008 sabiex jivvalutaw il-konformità mal-Kodiċi ta' Prassi tal-Istatistika Ewropew. Il-Kodiċi jistabbilixxi l-prinċipji ewlenin għall-produzzjoni u d-disseminazzjoni tal-istatistika uffiċjali Ewropea u l-ambjent istituzzjonali li l-awtoritajiet statistiċi nazzjonali u Komunitarji joperaw skontu, bil-mira li jissaħħu l-integrità, l-indipendenza u r-responsabilità.